Missatge: Obro aquest fil esperant que els usuaris viatjats em pugueu recomanar indrets, pobles i ciutats d'Occitània.   Tinc molt clar que Carcassona, Tolosa de Llenguadoc i Montpeller són destinacions ineludibles, però què més?   mercès!

Resposta: Aquí alguns altres pobles i llocs interessants. Entre parèntesi els noms en francès.   A prop de Nimes: Usès (Uzès), Ventor(Mont Ventoux)[s'hi arriba per carretera], Pont du Gard, a les gorges del riu Ardecha (Ardèche) hi ha el Pont d'Arc.   Al nord de Montpeller, cap a Milhau i Rodés, hi ha el poble de Roquefort (si t'interessa el formatge), les gorges del riu Tarn (espectaculars), el poble de Concas (Conques). Encara pujant una mica més, i ja en zona volcànica, hi ha el poble de Salers i el Puech Maria (Puy Mary), volcà antic de fàcil accés. Tornant avall, prop d'Albi hi ha dos pobles destacats, d'una banda Còrdas(Cordes-sur-ciel) i de l'altre Najac, amb un castell on oneja la bandera occitana.   I ja per acabar, una mica més amunt de Caors hi ha una altra zona amb pobles que valen la pena visitar. Sarlat, Doma (Domme), La Roque-Gageac, Collonges-la-Rouge i l'abadia de Ròc Amador (Rocamadour).